CELEX: 62013TN0059
Language: mt
Date: 2013-01-30 00:00:00
Title: Kawża T-59/13 P: Appell ippreżentat fit- 30 ta’ Jannar 2013 minn BT mid-digriet mogħti fit- 3 ta’ Diċembru 2012 mit-Tribunal għas-Servizz Pubbliku fil-Kawża F-45/12, BT vs Il-Kummissjoni

20.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 114/37
            
         Appell ippreżentat fit-30 ta’ Jannar 2013 minn BT mid-digriet mogħti fit-3 ta’ Diċembru 2012 mit-Tribunal għas-Servizz Pubbliku fil-Kawża F-45/12, BT vs Il-Kummissjoni
   (Kawża T-59/13 P)
   2013/C 114/59
   Lingwa tal-kawża: l-Ingliż
   
      Partijiet
   
   
      Appellanti: BT (Bukarest, ir-Rumanija) (rappreżentant: N. Visan, avukat)
   
      Appellata: Il-Kummissjoni Ewropea
   
      Talbiet
   
   L-appellanti titlob li l-Qorti Ġenerali jogħġobha:
   
               —
            
            
               tannulla d-digriet tat-Tribunal għas-Servizz Pubbliku tat-3 ta’ Diċembru 2012 fil-Kawża F-45/12;
            
         
               —
            
            
               tiddeċiedi l-kawża mill-ġdid u taċċetta r-rikors ippreżentat mir-rikorrenti/appellanti; u
            
         
               —
            
            
               tordna lill-konvenuta/appellata tbati l-ispejjeż.
            
         
      Aggravji u argumenti prinċipali
   
   Insostenn tal-appell tagħha, l-appellanti tinvoka seba’ aggravji.
   
               (1)
            
            
               L-ewwel aggravju, li jallega ksur ta’ wieħed mill-prinċipji li jirregola l-proċedura amministrattiva, il-prinċipju tar-rwol attiv, peress li t-Tribunal għas-Servizz Pubbliku kkunsidra li r-rikors ma kellux motivi, mingħajr ma wettaq verifika ex officio dwar il-legalità tad-deċiżjoni kkontestata fl-ewwel istanza li ma kinitx limitata għar-raġunijiet invokati mir-rikorrenti fl-ewwel istanza.
            
         
               (2)
            
            
               It-tieni aggravju bbażat fuq il-ksur tal-Artikolu 6(1) [tal-Konvenzjoni Ewropea tad-Drittijiet tal-Bniedem] u tal-ewwel u t-tieni paragrafu tal-Artikolu 47 tal-Karta tad-Drittijiet fundamentali tal-Unjoni Ewropea. Ksur tal-prinċipju ta’ “aċċess għal Qorti” u tal-prinċipju ta’ imparzjalità tal-Qorti, peress li t-Tribunal għas-Servizz Pubbliku ċaħad ir-rikors tar-rikorrenti bħala manifestament inammissibbli mingħajr ma kkonċedielha l-possibbiltà li tikkoreġi u li tikkompleta r-rikors, li huwa dritt stabbilit u rikonoxxut fil-leġiżlazzjoni ta’ kull pajjiż Ewropew iżda wkoll mill-Qrati Ewropej (pereżempju l-Qorti Ewropea tad-Drittijiet tal-Bniedem).
            
         
               (3)
            
            
               It-tielet aggravju bbażat fuq ksur tad-dritt “ta’ aċċess għal Qorti”, li huwa wkoll ikkaratterizzat mill-oppożizzjoni tat-Tribunal għas-Servizz Pubbliku għad-dritt ta’ preżentazzjoni ta’ replika b’risposta għan-nota tal-konvenuta, filwaqt li r-rikorrenti talbet espressament it-tieni skambju ta’ osservazzjonijiet. Ir-rifjut ta’ dan id-dritt (li tiġi ppreżentata replika) ċaħħad lir-rikorrenti mill-opportunità li tirrettifika l-irregolarità invokata mit-Tribunal għas-Servizz Pubbliku, u dan, f’mument meta r-rikorrenti ma setgħetx iktar tippreżenta rikors li kien josserva l-kundizzjonijiet legali, peress li t-terminu għall-preżentata ta’ rikors kien skada (Artikolu 78 tar-Regoli tal-Proċedura tat-Tribunal għas-Servizz Pubbliku).
            
         
               (4)
            
            
               Ir-raba’ aggravju bbażat fuq ksur tal-prinċipju tad-dritt ta’ difiża tal-kawża quddiem qorti u fuq il-ksur tal-prinċipju tan-natura pubblika tal-proċedura peress li ma kienx hemm seduta pubblika; dan il-prinċipju huwa stabbilit mir-Regoli tal-Proċedura tat-Tribunal għas-Servizz Pubbliku u mill-Artikolu 6(1) tal-Konvenzjoni Ewropea tad-Drittijiet tal-Bniedem.
            
         
               (5)
            
            
               Il-Ħames aggravju bbażat fuq ksur tal-prinċipju ta’ ekwità tal-proċedura peress li t-Tribunal għas-Servizz Pubbliku ma semgħax lir-rikorrenti fir-rigward tal-kawża tal-inammissibbiltà tar-rikors tagħha (Artikolu 6(1) tal-Konvenzjoni Ewropea tad-Drittijiet tal-Bniedem).
            
         
               (6)
            
            
               Is-sitt aggravju bbażat fuq ksur tal-Artikolu 21(1) tal-Istatut tal-Qorti tal-Ġustizzja u tal-ewwel paragrafu (ċ) tal-Artikolu 44 tar-Regoli tal-Proċedura tat-Tribunal, għaliex it-Tribunal għas-Servizz Pubbliku fir-realtà applika “regola ta’ kristallizzazzjoni tal-proċedura” meta kkunsidra li r-rikors ma kien fih ebda motiv.
            
         
               (7)
            
            
               Is-seba’ aggravju, li jgħid li l-kundanna tar-rikorrenti għall-ispejjeż mit-Tribunal għas-Servizz Pubbliku meta dan ma ddeċidiex fuq il-mertu, f’mument meta r-rikorrenti saret finanzjarjament dipendenti minħabba li ntemm il-kuntratt ta’ xogħol mal-Kummissjoni, tikser l-Artikolu 89(6) tar-Regoli tal-Proċedura tat-Tribunal għas-Servizz Pubbliku, li jipprovdi li “fil-każ li ma jkunx hemm lok li tingħata deċiżjoni, it-Tribunal għas-Servizz Pubbliku jiddeċiedi dwar l-ispejjeż skont id-diskrezzjoni tiegħu”.